GRADSKO VIJEĆE

KLASA: …….

URBROJ: ……

Karlovac, …….

prijedlog

Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) članaka 49. i 50. Zakona o predškolskom odgoju i obrazovanju (Narodne novine 10/97, 107/07, 94/13, 98/19, 57/22 i 101/23), članka 37. Zakona o dadiljama (Narodne novine 37/13, 98/19) i članaka 34. i 97. Statuta Grada Karlovca (Glasnik Grada Karlovca broj 9/21 - potpuni tekst, 10/22), Gradsko vijeće Grada Karlovca je na \_\_\_\_\_ sjednici održanoj dana \_\_\_\_\_\_\_\_ 2024. godine donijelo sljedeći

**PROGRAM JAVNIH POTREBA U PREDŠKOLSKOM**

**ODGOJU I OBRAZOVANJU ZA 2025. GODINU**

**I.**

**UVOD**

Zakon o predškolskom odgoju i obrazovanju (Narodne novine 10/97,107/07,94/13,98/19,57/22 i 101/23) (u daljnjem tekstu: Zakon) definira predškolski odgoj kao djelatnost koja obuhvaća programe odgoja, obrazovanja, zdravstvene zaštite, prehrane i socijalne skrbi djece.

Predškolski odgoj je sastavni dio sustava odgoja, obrazovanja i skrbi o djeci, a obuhvaća programe odgoja, obrazovanja, zdravstvene zaštite, prehrane i socijalne skrbi koji se ostvaruju u dječjim vrtićima, te iznimno, u drugim ustanovama i udrugama.

Sukladno Zakonu Grad Karlovac ima pravo i obavezu odlučivati o potrebama i interesima građana na svom području za organiziranjem i ostvarivanjem programa predškolskog odgoja i obrazovanja te skrbi o djeci predškolske dobi radi zadovoljavanja tih potreba osnivati dječje vrtiće. Sve mjere vezane uz zadovoljavanje tih potreba utvrđuju se sukladno Zakonu i Državnom pedagoškom standardu.

Programom javnih potreba u predškolskom odgoju i obrazovanju Grada Karlovca utvrđuje se oblik, opseg, kvaliteta i način zadovoljavanja javnih potreba u djelatnosti predškolskog odgoja i obrazovanja te skrbi o djeci predškolske dobi prema potrebama i interesima građana grada Karlovca.

Prema Zakonu djelatnost predškolskog odgoja financira se pretežito sredstvima proračuna lokalne i područne samouprave te sudjelovanjem roditelja u cijeni programa predškolskog odgoja u koje su uključena njihova djeca. Određeni programi kao što su posebni programi za djecu s teškoćama u razvoju sufinanciraju se iz sredstava Državnog proračuna.

Djelatnost predškolskog odgoja u gradu Karlovcu odvija se u sljedećim ustanovama:

a) ***DJEČJI VRTIĆ KARLOVAC***

U okviru djelatnosti Dječjeg vrtića Karlovac provode se: redoviti desetsatni program, redoviti desetsatni sportski program, redoviti desetsatni glazbeni program, redoviti desetsatni engleski program, program senzomotorne stimulacije i program predškole koja je obvezni program za svu djecu u godini prije polaska u osnovnu školu i u pravilu se provodi od 1. listopada do 31. svibnja u trajanju od 250 sati. Program predškole je besplatan za sve roditelje čija su djeca u godini dana prije polaska u osnovnu školu uključena u taj program.

Rad se odvija u šest objekta:

* Centralni objekt Gaza, Tkalčeva 2
* Područni odjel Grabrik, B. Kašića 17
* Područni odjel Banija, Obala Račkog 8
* Područni odjel Novi centar, Smičiklasova 23
* Područni odjel Zadobarje, Zadobarje 39
* Područni odjel Rečica,Rečica 33c.

U pedagoškoj godini 2024./2025. godini predškolski odgoj provodi su kroz 40 odgojnih skupina (28 vrtićkih skupina i 12 jasličkih skupina).

b) ***DJEČJI VRTIĆ „ČETIRI RIJEKE“***

U okviru djelatnosti Dječjeg vrtića „Četiri rijeke“ provodi se redoviti desetsatni program, redoviti desetsatni program za rano učenje engleskog jezika, Alternativni cjelodnevni program prema koncepciji Marije Montessori za djecu od 1-3 i od 3-6 godine života i program predškole koja je obvezni program za svu djecu u godini prije polaska u osnovnu školu i u pravilu se provodi od 1. listopada do 31. svibnja u trajanju od 250 sati. Program predškole je besplatan za sve roditelje čija su djeca u godini dana prije polaska u osnovnu školu uključena u taj program.

Rad se odvija u pet objekata:

* Centralni objekt Rakovac, Grge Tuškana 9a
* Područni odjel Dubovac, Kupska 8,
* Područni odjel Švarča, Ivice Gojaka 4,
* Područni odjel Turanj, Turan 20,
* Područni odjel Mahićno, Mahićno 122a.

U pedagoškoj godini 2024./2025. godini predškolski odgoj provodi se kroz 33 odgojne skupine (27 vrtićkih skupina i 6 jasličkih skupina).

c) ***DJEČJI VRTIĆI DRUGOG OSNIVAČA (PRIVATNI VRTIĆI) S PODRUČJA GRADA KARLOVCA***

Grad Karlovac u svom Proračunu osigurava sredstva za sufinanciranje redovitog desetsatnog programa za boravak djece u vrtićima kojima Grad Karlovac nije osnivač. Programom se donose kriteriji o sufinanciranju redovitog programa predškolskog odgoja na području grada Karlovca u dječjim vrtićima kojima Grad Karlovac nije osnivač te se utvrđuje način sufinanciranja redovitog desetsatnog programa predškolskog odgoja na području grada Karlovca. Redoviti desetsatni program predškolskog odgoja provodi trenutno privatni vrtić Dječji vrtić „Tintilinić“ čiji program je verificiran od strane Ministarstva znanosti i obrazovanja.

***d) OBRTI ZA ČUVANJE DJECE***

Grad Karlovac u svom Proračunu osigurava sredstva za sufinanciranje obrta za čuvanje djece registrirane na području grada Karlovca temeljem Zakona o dadiljama (Narodne novine broj 37/13, 98/19). Ovim programom definiraju se uvjeti na temelju kojih pravo na sufinanciranje troškova čuvanja, brige i skrbi o djeci se ostvaruju na način da dijete i oba roditelja imaju prebivalište na području grada i da dijete i oba roditelja imaju dokaze o boravištu (privremeni boravak) na području grada Karlovca za djecu i roditelje koji imaju status stranaca u Republici Hrvatskoj, da su oba roditelja djeteta zaposlena ili su na redovitom školovanju.

**II.**

**PLANIRANA SREDSTVA**

U Proračunu grada Karlovca za 2025. godinu planirani iznos od 17.458.382,00 € za Program javnih potreba u predškolskom odgoju i obrazovanju raspoređuje se na sljedeći način:

|  |  |  |  |
| --- | --- | --- | --- |
| **R. br.** | **NAZIV AKTIVNOSTI** | | **PLAN** |
| 1. | **SUFINANCIRANJE SMJEŠTAJA DJECE U PRIVATNIM VRTIĆIMA** | | **155.025,00** |
| 1.1 | SUFINANCIRANJE PRIVATNIH VRTIĆA | | 85.025,00 |
| 1.2 | SUFINANCIRANJE OBRTA ZA ČUVANJE DJECE | | 70.000,00 |
| 2. | **MATERIJALNI RASHODI POSLOVANJA** | | **1.092.030,00** |
| 2.1 | *DJEČJI VRTIĆ KARLOVAC* | | 538.380,00 |
| 2.2 | *DJEČJI VRTIĆ ČETIRI RIJEKE* | | 553.650,00 |
| 3. | **RASHODI ZA ZAPOSLENE** | | **7.289.580,00** |
| 3.1 | *DJEČJI VRTIĆ KARLOVAC* | | 3.604.879,00 |
| 3.2 | *DJEČJI VRTIĆ ČETIRI RIJEKE* | | 3.484.701,00 |
| 4. | **SUFINANCIRANJE PROGRAMA ZA DJECU S TEŠKOĆAMA U RAZVOJU** | | **53.945,00** |
| 4.1 | *DJEČJI VRTIĆ KARLOVAC* | | 21.500,00 |
| 4.2 | *DJEČJI VRTIĆ ČETIRI RIJEKE* | | 32.445,00 |
| 5. | **JAVNE POTREBE U PREDŠKOLSKOM ODGOJU** | | **27.888,00** |
| 5.1 | *DJEČJI VRTIĆ KARLOVAC* | | 11.000,00 |
| 5.2 | *DJEČJI VRTIĆ ČETIRI RIJEKE* | | 16.888,00 |
| 6. | | **KAPITALNI PROJEKTI** | **8.797.354,00** |
| 6.1. | | **IZGRADNJA DJEČJEG VRTIĆA LUŠČIĆA** | **7.711.300,00** |
| 6.2. | | **PŠ HRNETIĆ DOGRADNJA PROSTORA ZA POTREBE VRTIĆA** | **862.800,00** |
| 6.3. | | **REKONSTRUKCIJA DJEČJEG VRTIĆA BANIJA** | **201.000,00** |
| 6.4. | | **ZAJEDNO U IGRI, ZAJEDNO U SURADNJI** | **22.254,00** |
| 7. | | **SUFINANCIRANJE DEUKATIVNIH I SPORTSKIH AKTVNOSTI U DV KARLOVAC** | **42.560,00** |
|  | | **SVEUKUPNO** | **17.458.382,00** |

**III.**

**OPIS AKTIVNOSTI I NAČIN ISPLATE SREDSTAVA**

1. **SUFINANCIRANJE SMJEŠTAJA DJECE U PRIVATNIM VRTIĆIMA**
   1. **SUFINANCIRANJE PRIVATNIH VRTIĆA**

Grad Karlovac sufinancira dio ekonomske cijene smještaja djece u dječjem vrtiću drugog osnivača (privatnom vrtiću) s područja Grada Karlovca. Navedenim vrtićima osiguravat će se sredstva po djetetu s prebivalištem na području grada Karlovca za redoviti 10-satni program predškolskoga odgoja verificiran od Ministarstva znanosti obrazovanja i mladih i to na način:

Redoviti program predškolskog odgoja za djecu u vrtićima na području grada Karlovca sufinancirat će se za svako dijete s prebivalištem na području grada Karlovca prema sljedećim uvjetima:

- da dijete i oba roditelja imaju prebivalište na području grada Karlovca, ili da su stranici s odobrenim stalnim boravkom na području grada Karlovca, ili da imaju priznat status sukladno propisima o međunarodnoj i privremenoj zaštiti,

- da je dijete navršilo godinu dana starosti do 31.8. tekuće godine,

- da su oba roditelja čije dijete kreće u vrtić zaposlena ili su na redovitom školovanju.

Redoviti 10 satni program predškolskog odgoja za djecu u vrtićima na području grada Karlovca sufinancirat će se za svako dijete sukladno ekonomskoj cijeni vrtića, odnosno sukladno Odluci o utvrđivanju iznosa participacije roditelja odnosno skrbnika u cijeni boravka djece u dječjim vrtićima kojima je osnivač Grad Karlovac i Odluci o izmjeni i dopuni Odluke o utvrđivanju iznosa participacije roditelja odnosno skrbnika u cijeni boravka djece (Glasnik Grada Karlovca 02/12 i 18/2017).

Sredstva za 2025. godinu osigurana su u Proračunu Grada Karlovca, a doznačavat će se temeljem potpisanog ugovora s vrtićem na temelju ispostavljenih računa.

**1.2.** **SUFINANCIRANJE OBRTA ZA ČUVANJE DJECE**

Grad Karlovac u svom Proračunu osigurava sredstva za sufinanciranje obrta za čuvanje djece registrirane na području Grada Karlovca temeljem Zakona o dadiljama (Narodne novine broj 37/13, 98/19) (u daljnjem tekstu Zakon). Grad Karlovac sufinancirat će obrte za čuvanje djece registrirane na području grada Karlovca sukladno osiguranim financijskim sredstvima u Proračunu Grada Karlovca i to za djecu rane i predškolske dobi, odnosno od navršene jedne (1) godine života do obveznog upisa u osnovnu školu i to u iznosu od 79,63 € mjesečno po djetetu.

Pravo na sufinanciranje troškova čuvanja, brige i skrbi o djeci ostvaruje se pod sljedećim uvjetima:

- da dijete i oba roditelja/skrbnika imaju prebivalište na području grada Karlovca ili da dijete i oba roditelja koji imaju status stranca u Republici Hrvatskoj imaju boravište na području grada Karlovca, da imaju priznat status sukladno propisima o međunarodnoj i privremenoj zaštiti,

- da su oba roditelja/skrbnika djeteta zaposlena ili su na redovitom školovanju.

Ukoliko su ispunjeni gore navedeni uvjeti, Grad Karlovac će s obrtnikom sklopiti ugovor o sufinanciranju djelatnosti dadilje, kojim će se urediti međusobna prava i obveze Grada Karlovca i obrtnika. Za svako novo upisano dijete, potrebno je dostaviti dokaze iz prethodnog članka. Sredstva se obrtniku isplaćuju temeljem potpisanog ugovora i ispostavljenih računa obrta.

1. **MATERIJALNI RASHODI POSLOVANJA**

U okviru vrtićke djelatnosti evidentiraju se rashodi za korištenje usluga i dobara potrebnih za redovno funkcioniranje i obavljanje djelatnosti vrtića.. Materijalni rashodi poslovanja obuhvaćaju sljedeće rashode: naknade troškova zaposlenima, rashode za materijal i energiju (uredski materijal i ostali materijalni rashodi, materijal i sirovine, energija, materijal i dijelovi za tekuće i investicijsko održavanje, sitan inventar i auto gume, vojna sredstva za jednokratnu upotrebu, službena, radna i zaštitna odjeća i obuća), rashodi za usluge (usluge telefona, pošte i prijevoza, tekućeg i investicijskog održavanja, promidžbe i informiranja, komunalne usluge, zakupnine i najamnine, zdravstvene usluge, intelektualne i osobne usluge, računalne usluge te ostale usluge), naknade troškova osobama izvan radnog odnosa, ostale rashode poslovanja u koje spadaju naknade za rad predstavničkih i izvršnih tijela, povjerenstava i sl. (premije osiguranja, reprezentacija, članarine i norme, pristojbe i naknade, troškovi sudskih postupaka te ostali nespomenuti rashodi poslovanja).

Sredstva će se doznačiti prema zahtjevu vrtića putem interne pisane procedure-lokalne riznice.

1. **RASHODI ZA ZAPOSLENE** **U USTANOVAMA PREDŠKOLSKOG ODGOJA**

Djelatnost predškolskog odgoja u Dječjem vrtiću Karlovac financira se iz tri izvora:

* sredstava Proračuna Grada Karlovca
* od uplata roditelja koji svojim dijelom sufinanciraju cijenu usluge dječjeg vrtića
* sredstva Državnog proračuna

Grad Karlovac osigurava u Proračunu sredstva za plaće i naknade troškova djelatnika dječjeg vrtića Karlovac u skladu s Kolektivnim ugovorom za radnike zaposlene u Dječjem vrtiću Karlovac i Dječjem vrtiću Četiri rijeke. Vlada Republike Hrvatske donijela je Odluku o dodjeli sredstava za fiskalnu održivost dječjih vrtića za pedagošku godinu 2024./2025. kojom su utvrđeni iznosi sredstava za fiskalnu održivost dječjih vrtića za pedagošku godinu 2024./2025. za jedinice lokalne samouprave. Sredstva za plaće doznačit će se prema zahtjevu vrtića putem interne pisane procedure-lokalne riznice.

1. **SUFINANCIRANJE PROGRAMA ZA DJECU S TEŠKOĆAMA U RAZVOJU**

Djeca s teškoćama u razvoju uključuju se u redoviti program predškolskog odgoja i obrazovanja. U odgojno-obrazovne skupine s redovitim programom uključuju se, na temelju mišljenja stručnog povjerenstva (osnovanog po propisima iz područja socijalne skrbi), mišljenja stručnih suradnika (pedagoga, psihologa, stručnjaka edukacijsko-rehabilitacijskog profila), više medicinske sestre i ravnatelja dječjeg vrtića kao i odgovarajućih medicinskih i drugih nalaza, mišljenja i rješenja nadležnih tijela, ustanova i vještaka, i to:

* djeca s lakšim teškoćama koja s obzirom na vrstu i stupanj teškoće, uz osiguranje potrebnih specifičnih uvjeta mogu svladati osnove programa s ostalom djecom u skupini, a uz osnovnu teškoću nemaju dodatne teškoće, osim lakših poremećaja glasovno-govorne komunikacije;
* djeca s težim teškoćama uz osiguranje potrebnih specifičnih uvjeta, ako je nedovoljan broj djece za ustroj odgojno-obrazovne skupine s posebnim programom

Sredstva su osigurana u državnom proračunu, a vrtićima se dodjeljuju putem Odluke o sufinanciranju programa javnih potreba u predškolskom odgoju i obrazovanju. Sredstva su strogo namjenska i potrebno ih je uložiti u nabavu didaktičkih sredstava potrebnih za provedbu verificiranih programa, stručno usavršavanje odgojitelja i stručnih suradnika koji provode te programe, nabavu stručne i dječje literature i ostale potrebe sa svrhom povećanja kvalitete provedbe odgojno-obrazovnih programa.

Sredstva će se doznačiti prema zahtjevu vrtića putem interne pisane procedure-lokalne riznice.

1. **JAVNE POTREBE U PREDŠKOLSKOM ODGOJU**

Na temelju članka 50. Zakona, Ministarstvo znanosti, obrazovanja i mladih sufinancira programe javnih potreba koji se ostvaruju u dječjim vrtićima i drugim ustanovama i to za:

* djecu s teškoćama u razvoju (posebne odgojno-obrazovne skupine i integracija u redovite odgojno-obrazovne skupine u dječjim vrtićima),
* darovitu djecu,
* djecu pripadnike nacionalnih manjina i
* djecu u programu predškole,

Sredstva su strogo namjenska i potrebno ih je uložiti u nabavu didaktičkih sredstava potrebnih za provedbu verificiranih programa, stručno usavršavanje odgojitelja i stručnih suradnika koji provode te programe, nabavu stručne i dječje literature i ostale potrebe sa svrhom povećanja kvalitete provedbe odgojno-obrazovnih programa.

Sredstva će se doznačiti prema zahtjevu vrtića putem interne pisane procedure-lokalne riznice.

1. **KAPITALNI PROJEKTI** 
   1. **IZGRADNJA DJEČJEG VRTIĆA LUŠČIĆA**

Zgrada dječjeg vrtića planirana je kao jednokatna slobodnostojeća građevina neto korisne površine 3074, 41 m2 kapaciteta za 200 djece u 10 odgojnih skupina – 4 jasličke i 6 vrtićkih jedinica.

Izgradnjom vrtića Luščić cilj je zadovoljiti javne potrebe u području predškolskog odgoja i obrazovanja kroz povećanje broja smještajnih kapaciteta u vrtićima, usklađenje s propisanim pedagoškim standardima, povećanje standarda i obuhvata smještaja djece, stvaranje uvjeta za širenje programa i prilagodbu radnog vremena prema potrebama roditelja i interesima djece, a sve u cilju demografskog razvitka i revitalizacije društva.

Ovim projektom osigurana su sredstva za nastavak, odnosno dovršetak radova na izgradnji i opremanju vrtića.

* 1. **PŠ HRNETIĆ DOGRADNJA PROSTORA ZA POTREBE VRTIĆA**

U cilju povećanja kapaciteta predškolskih ustanova Grada Karlovca, planira se rekonstrukcija (dogradnja) javne i društvene građevine - zgrada za odgoj i obrazovanje, Hrnetić 20, Karlovac (na k.č.br. 919, k. o. Karlovac I), odnosno izgradnja dječjeg vrtića Hrnetić. Projekt se financira iz Nacionalnog plana oporavka i otpornosti 2021.-2026. (NPOO).

Projektom se predviđa šest dnevnih boravaka za 88 djece predškolske dobi, od čega četiri dnevna boravaka s 48 mjesta za djecu jasličke i dva dnevna boravaka s 40 mjesta za djecu vrtićke dobi te uređenje vanjskog prostora. Prostor dječjeg vrtića planira se za 88 djece predškolske dobi, odnosno 4 dnevna boravaka (s 48 mjesta) za djecu jasličke i 2 dnevna boravaka (s 40 mjesta) za djecu vrtićke dobi.

* 1. **REKONSTRUKCIJA DJEČJEG VRTIĆA BANIJA**

Predmet projekta je uređenje i opremanje igrališta dječjeg vrtića i zelenih površina na igralištu dječjeg vrtića. Projekt obuhvaća površinu postojećeg igrališta i neuređenu zelenu gradsku površinu. U projektu će se sanirati dio ograde oko vrtića, zamijeniti uništeni elementi u ogradi izvršiti zemljani radovi (sanacija rupa) te postaviti nove sprave za igranje. U planu je zamjena postojećih dotrajalih/nesigurnih fiksnih modula za igralište dječjeg vrtića i/ili ulaganje u obnovu vanjskih terena i okoliša kao i postavljanje dodatnih fiksnih modula na igralište dječjeg vrtića i/ili dodatno uređenje vanjskih terena i okoliša. Ovim projektom također se osigurava pristupačnost osobama smanjene pokretljivosti i osobama s invaliditetom.

* 1. **ZAJEDNO U IGRI, ZAJEDNO U SURADNJI**

Projekt: „Zajedno u igri, zajedno u suradnji“ prijavljen je na Ministarstvo regionalnoga razvoja i fondova Europske unije na Program prekogranične suradnje između Republike Hrvatske i Bosne i Hercegovine, Vodeći partner je Grad Ljubuški za Dječji vrtić Ljubuški. Prijavitelj/Partner je Grad Karlovac za Dječji vrtić Četiri rijeke – Vrtić Švarča. Ukupni iznos vrijednosti projekata (Vodeći Partner i Partner) 59.752,35 EUR, traženo sufinanciranje kroz prijavu: 49.997,09 EUR bez PDV-a, za Vodećeg partnera Dječji vrtić Ljubuški: 34.300,19 EUR bez PDV-a, za Partnera Grad Karlovac: 15.696,90 EUR bez PDV-a., dodatni trošak Grada Karlovca kao partnera je trošak PDV-a u iznosu od 3.924,23 EUR te eventualno trošak dodatnih van troškovničkih radova koji bi se mogli pojaviti tipa uklanjanja postojećih pješčanika i sl. do cca. 1.000,00 EUR. Projektom će se postaviti novi pješčanici u vrtiću Švarča.

1. **SUFINANCIRANJE EDUKATIVNIH I SPORTSKIH AKTIVNOSTI U DJEČEJM VRTIĆU KARLOVAC**

Grad Karlovac podnio je prijavu na Pilot projekt javnog poziv jedinicama lokalne samouprave za sufinanciranje provedbe edukativnih, kulturnih i sportskih aktivnosti djece predškolske dobi i djece od I. do IV. razreda osnovne škole te ostvario potporu Ministarstva demografije i useljeništva.

Grad Karlovac kao nositelj projekta s partnerom Dječjim vrtićem Karlovac prijavio je provedbu STEM radionica za dvije grupe od 50 djece starije predškolske dobi i provedbu terapijskog jahanja za 12 djece kod kojih su uočena odstupanja u razvoju motorike, govora, spoznaje ili socio-emocionalnom području. Provedbom STEM radionica ciljna skupina su djeca starije vrtićke grupe odnosno predškolska djeca, a cilj radionica je kroz igru kod djece potaknuti interes za STEM područje, razvoj STEM vještina, razvoj samopouzdanja i kritičkog razmišljanja te upoznavanje sa znanstvenim fenomenima na njima razumljiv i zabavan način. U provedbi navedenih aktivnosti, uz odgojitelje vrtića, angažirane su stručne osobe Zajednice tehničke kulture Karlovac.

Program terapijskog jahanja namijenjen je skupini djece s teškoćama u razvoju integriranoj u dječji vrtić. Aktivnosti uključuju terapijsko jahanje na konju za pomoć djeci s teškoćama u razvoju. Terapije pomoću konja (terapijsko jahanje) pozitivno utječe na motoričko funkcioniranje djeteta i osjećaj zadovoljstva pri izvršenju određenog zadatka. Aktivnosti će provoditi Konjički klub Karlovac.

**IV.**

**OSTALE ODREDBE**

Zadužuju se Dječji vrtić Karlovac i Dječji vrtić Četiri rijeke za namjensko trošenje doznačenih sredstava, te da po realizaciji programa podnesu Izvješće nadležnom Upravnom odjelu za društvene djelatnosti i Gradskom vijeću Grada Karlovca.

**V.**

Ovaj Program objavit će se u Glasniku Grada Karlovca, a stupa na snagu 1. siječnja 2025. godine.

PREDSJEDNIK

GRADSKOG VIJEĆA GRADA KARLOVCA

Marin Svetić, dipl.ing.šum.

OBRAZLOŽENJE

Programom javnih potreba u predškolskom odgoju i obrazovanju grada Karlovca utvrđuje se oblik, opseg, kvaliteta i način zadovoljavanja javnih potreba u djelatnosti predškolskog odgoja i obrazovanja te skrbi o djeci predškolske dobi prema potrebama i interesima građana grada Karlovca.

U Proračunu Grada Karlovca za 2025. godinu za Javne potrebe u predškolskom odgoju i obrazovanju grada Karlovca ukupno je planirano 17.458.382,00 €.

Djelatnost predškolskog odgoja u gradu Karlovcu odvija se u dvije ustanove kojima je Grad Karlovac osnivač te u privatnim vrtićima. Za ustanove kojima je Grad Karlovac osnivač, Dječji vrtić Karlovac i Dječji vrtić „Četiri rijeke“ planirana su sredstva za rashode za zaposlene kao i materijalni rashodi poslovanja navedenih vrtića.

U Proračunu Grada Karlovca planirana su sredstva za sufinanciranje vrtića drugih osnivača (privatnih vrtića) s područja grada Karlovca i obrta za čuvanje djece registriranih na području grada Karlovca temeljem Zakona o dadiljama (Narodne novine broj 37/13, 98/19).

U Program su ugrađene i Javne potrebe u predškolskom odgoju čija su sredstva osigurana u državnom proračunu, a na temelju članka 50. Zakona o predškolskom odgoju i obrazovanju (Narodne novine, broj 10/1997.,107/2007, 94/2013.,98/2019., 57/2022. i 101/2023), Ministarstvo znanosti obrazovanja i mladih sufinancira programe javnih potreba koji se ostvaruju u dječjim vrtićima i drugim ustanovama i to za:

• djecu s teškoćama u razvoju (posebne odgojno-obrazovne skupine i integracija u redovite odgojno-obrazovne skupine u dječjim vrtićima),

• darovitu djecu,

• djecu pripadnike nacionalnih manjina i

• djecu u programu predškole.

Programom su obuhvaćeni i kapitalni projekti izgradnje dječjih vrtića Luščić i dogradnja PŠ Hrnetić za potrebe vrtića kao i rekonstrukcija Dječjeg vrtića Banija.

Grad Karlovac provodi i kapitalni projekt Zajedno u igri, zajedno u suradnji“ prijavljen na Ministarstvo regionalnoga razvoja i fondova Europske kao i Pilot projekt edukativnih i sportskih aktivnosti prijavljen na Ministarstvo demografije i useljeništva.

Zadužuju se Dječji vrtić Karlovac i Dječji vrtić Četiri rijeke da podnesu izvješća Gradskom vijeću o realizaciji Programa javnih potreba u predškolskom odgoju i obrazovanju.

Predlažemo Gradskom vijeću Grada Karlovca da prihvati Program javnih potreba upredškolskom odgoju i obrazovanju za 2025. godinu.

Sastavila: PROČELNICA

Savjetnica za Upravnog odjela za društvene djelatnosti

predškolski odgoj i školstvo Draženka Sila-Ljubenko, prof.

Gabrijela Crnjac, dipl. uč.