GRADSKO VIJEĆE

KLASA: …….

URBROJ: ……

Karlovac, …….

prijedlog

Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), i članaka 34. i 97. Statuta Grada Karlovca (Glasnik Grada Karlovca broj 9/21 - potpuni tekst, 10/22) Gradsko vijeće Grada Karlovca je na \_\_\_\_\_ sjednici održanoj dana \_\_\_\_\_\_\_\_ 2024. godine donijelo sljedeći

**PROGRAM ZA DJECU I MLADE ZA 2025. GODINU**

**UVOD**

**I.**

Program za djecu i mlade za 2025. godinu (u daljnjem tekstu Program) donosi se kao provedbeni akt sukladno Proračunu Grada Karlovca za 2025. godinu.

**II.**

Program obuhvaća aktivnosti koje su usmjerene na dvije skupine, djecu do 14 godina starosti te mlade od 15 do 30 godina, a provodi se s ciljem opće dobrobiti i poboljšanja kvalitete života djece i mladih s područja grada Karlovca.

**Opći cilj programa:** Postizanje opće dobrobiti i veće kvalitete života, poboljšanja položaja u zajednici te poticanje i stvaranje aktivnog sudjelovanja djece i mladih u životu zajednice.

**Specifični ciljevi programa:**

Financijska pomoć učenicima i studentima kako bi što kvalitetnije mogli dostići određeni nivo obrazovanja te poticati na redovno izvršavanje obrazovnih obaveza.

Poticanje izvrsnosti, stvaralačkog, inovativnog znanstveno-istraživačkog rada za nove tehnologije i obrazovanja darovitih učenika, studenata, mladih znanstvenika i doktoranada.

Povećati participaciju ili aktivno sudjelovanje djece i mladih u društvu i politici što se odnosi na mehanizme poticanja aktiviranja djece i mladih u zajednici u procesima donošenja odluka

Osigurati uvjete za kvalitetno provođenje slobodnog vremena, razvoja zdravih stilova života djece i mladih te sigurnog okruženja bez nasilja

Poticati i promovirati nenasilje među djecom i mladima te poticati i podržavati aktivnosti kojima se informira, promovira i prevenira nasilje u svim oblicima

Osnažiti kapacitete, potaknuti razvitak i unaprijediti rad udruga mladih i za mlade.

Podržati rad Savjeta mladih Grada Karlovca, doprinijeti poboljšanju položaja mladih na tržištu rada kroz informiranje i edukaciju.

Izrada i provedba Gradskog programa za mlade grada Karlovca 2025-2028.

Promocija i provedba Programa „Gradovi i općine – prijatelji djece"

**OPIS PROGRAMA**

**III.**

Grad Karlovac će kroz ovaj Program, različitim mjerama i aktivnostima, sufinancirati mlade i to stipendiranjem učenika srednjih škola i studenata, sufinanciranjem prijevoza učenika srednjih škola i studenata, sufinanciranja studentske prehrane i ostalih različitih aktivnosti iz područja kulture i obrazovanja mladih s ciljem unaprjeđenja kvalitete života mladih. Kroz aktivnost Provedba gradskog programa za mlade želi se poboljšati položaj mladih u gradu Karlovcu te ojačati suradnja između ključnih dionika u radu s mladima i za mlade - Savjeta mladih, udruga mladih i za mlade i Grada Karlovca. Temelj za provedbu su aktivnosti proizišle iz prethodnih Gradskih programa za mlade te iz Gradskog program za mlade za naredno razdoblje 2025 -2028 godine (u daljnjem tekstu: GPM) kroz čiju provedbu će se nastojati poboljšati kvaliteta života mladih u svim područjima života.

Osim navedenog kroz Program će se financirati demografske mjere kao što su potpore za novorođenu djecu i aktivnosti koje se za djecu provode kroz aktivnost Grad prijatelj djece.

**PLANIRANA SREDSTVA**

**IV.**

U Proračunu Grada Karlovca za 2025. godinu planirani iznos od 461.952,00 € za Program za djecu i mlade u 2025. godini raspoređuje se na sljedeći način:

|  |  |  |
| --- | --- | --- |
| Red. Br. | **NAZIV AKTIVNOSTI** | **PLAN** |
| 1. | **POTPORE ZA NOVOROĐENU DJECU** | **150.000,00** |
| 2. | **STIPENDIJE GRADA KARLOVCA** | **84.643,00** |
| 3. | **ZAKLADA IZVRSNOSTI I INOVATIVNOSTI GRADA KARLOVCA** | **15.650,00** |
| 4. | **PRIJEVOZ UČENIKA SREDNJIH ŠKOLA** | **90.000,00** |
| 5. | **SUFINANCIRANJE STUDENTSKE PREHRANE** | **6.636,00** |
| 6. | **POMOĆI PRORAČUNSKIM KORISNICIMA U ŠKOLSTVU** | **1.100,00** |
| 7. | **PROVEDBA GRADSKOG PROGRAMA ZA MLADE** | **68.923,00** |
| 8. | **SUFINANCIRANJE PRIJEVOZA STUDENATA** | **40.000,00** |
| 9. | **GRAD-PRIJATELJ DJECE** | **5.000,00** |
|  | **UKUPNO** | **461.952,00** |

**OPISI PROJEKATA I AKTIVNOSTI**

**V.**

1. **POTPORE ZA NOVOROĐENU DJECU**

Pravo na naknadu za novorođeno dijete ostvaruju svi građani – roditelji/skrbnici, s područja grada Karlovca pod uvjetom da novorođeno dijete i jedan roditelj/skrbnik (podnositelj zahtjeva) imaju prebivalište na području grada Karlovca. Pravo na naknadu ostvaruju i roditelji koji su strani državljani s prijavljenim stalnim boravištem na području grada Karlovca. Naknada se isplaćuje u novcu, u iznosu od 500,00 € po djetetu.

Pravo na naknadu ostvaruje se za djecu rođenu/posvojenu u razdoblju od 1. siječnja do 31. prosinca 2025. godine, a za djecu rođenu u zadnjem tromjesečju prethodne godine naknadu je moguće ostvariti i početkom tekuće godine. Kako bi ostvarili pravo na naknadu za novorođenu djecu, roditelji trebaju Upravnom odjelu za društvene djelatnosti podnijeti zahtjev kroz aplikaciju e-novorođenče, u pisanom obliku ili elektroničkom obliku putem maila [bebe@karlovac.hr](mailto:bebe@karlovac.hr), te uz zahtjev priložiti kopiranu ili skeniranu dokumentaciju:

-rodni list novorođenog djeteta

-rodne listove za ostalu djecu u obitelji

-potvrdu o prebivalištu djeteta/stalnom boravištu na području grada Karlovca za koje se traži naknada,

-potvrdu o prebivalištu za roditelja/skrbnika podnositelja zahtjeva

-karticu tekućeg računa podnositelja zahtjeva (s vidljivim IBAN brojem) na kojemu će se izvršiti isplata

-ukoliko su roditelji strani državljani potrebno je priložiti dokaz o prijavljenom stalnom boravištu roditelja podnositelja zahtjeva

-rješenje o posvojenju.

Upravni odjel za društvene djelatnosti, utvrditi će pravo na isplatu naknade, te izdati Naredbu za isplatu temeljem koje će se naknada isplatiti na tekući račun podnositelja zahtjeva.

1. **STIPENDIJE GRADA KARLOVCA**

Grad Karlovac osigurava sredstva za stipendije koje se dodjeljuju učenicima i studentima s područja Grada Karlovca. Postupak natječaja provodi se temeljem Pravilnika o stipendiranju učenika i studenata grada Karlovca kojeg donosi Gradsko vijeće Grada Karlovca. Sukladno Pravilniku o stipendiranju učenika i studenata Grada Karlovca stipendije se dodjeljuju prema kriterijima: opći uspjeh, rezultati na natjecanjima, materijalni, zdravstveni status, sudjelovanje roditelja u Domovinskom ratu. Također stipendije se dodjeljuju učenicima i studentima koji se školuju za deficitarna zanimanja sukladno Preporukama Hrvatskog zavoda za zapošljavanje za obrazovnu upisnu politiku i politiku stipendiranja.

Iznos stipendije za učenike je u visini od 80,00 eura mjesečno, za studente u visini od 150,00 eura mjesečno.

Sredstva će se stipendistima dodijeliti temeljem ugovora i isplatiti putem Naredbe za isplatu sredstava.

1. **ZAKLADA IZVRSNOSTI I INOVATIVNOSTI GRADA KARLOVCA**

Zaklada Nikola Tesla osnovana je 28. rujna 2016. godine u svrhu poticanja izvrsnosti u obrazovanju, poticanja stvaralačkog i inovativnog znanstveno-istraživačkog rada za nove tehnologije djece i mladih do 30 godina s područja Grada Karlovca. Cilj Zaklade Nikola Tesla je ulaganje u znanstvene ideje i istraživače, poticanje istraživačkih projekata mladih i darovitih, pomaganje i podržavanje razvoja darovitih pojedinaca koji u školskoj i studijskoj izobrazbi rade na istraživačkim projektima, potpore znanstvenim i tehnologijskim programima i projektima mladih, potpore za odlazak mladih iz osnovnih i srednjih škola na međunarodna natjecanja te pomoći doktorandima do navršenih 30 godina za njihova istraživanja, čiji bi rezultati poslužili kao potpora i mogućnost održivom i strateškom razvoju grada Karlovca i Republike Hrvatske, uz primjenu novih metoda dobivenih istraživanjem u praksi, a čime se kontinuirano osiguravaju uvjeti za usvajanje kompetencija i vještina istih te se osiguravaju konkurentni stručnjaci na tržištu rada. Svrha Zaklade ostvaruje se pružanjem potpora kategoriziranih Pravilnikom o dodjeli stipendija i drugih oblika potpora za darovite učenike i studente. Zaklada je namijenjena mladim darovitim učenicima osnovnih i srednjih škola, studentima, postdiplomantima i doktorandima koji imaju prebivalište na području Grada Karlovca.

Sredstva će se isplatiti po zahtjevu Zaklade Nikola Tesla putem rješenja gradonačelnika.

1. **PRIJEVOZ UČENIKA SREDNJIH ŠKOLA**

Odlukom o kriterijima i načinu financiranja troškova javnog prijevoza redovitih učenika srednjih škola za školsku godinu 2024./2025. (Narodne novine, broj 92/24), (u daljnjem tekstu: Odluka) utvrđeni su kriteriji i način sufinanciranja, odnosno financiranja troškova javnog prijevoza redovitih učenika srednjih škola za školsku godinu 2024./2025. Pravo na sufinanciranje 75% troškova međumjesnoga javnog prijevoza ostvaruju učenici koji su u školskoj godini 2024./2025. upisali i redovito pohađaju srednju školu na području Republike Hrvatske, koji kupuju mjesečnu kartu za korištenje sredstava redovitoga javnog prijevoza (autobus i vlak), a kojima udaljenost od adrese u mjestu prebivališta odnosno boravišta učenika do adrese u mjestu škole/praktične nastave i vježbi te stručne prakse iznosi više od pet (5) kilometara.

Na osnovu kriterija propisanih Odlukom Vlade RH i Odlukom o sufinanciranju troškova javnog prijevoza redovitih učenika srednjih škola na području Karlovačke županije za školsku godinu 2024./2025, Grad Karlovac sufinancira troškove javnog prijevoza redovitih učenika srednjih škola na području Karlovačke županije koji imaju adresu prebivališta odnosno boravišta na području grada Karlovca u iznosu od 12,5% od limita utvrđenog Odlukom.

Učenici koji ne ostvaruju pravo na financiranje troškova prijevoza temeljem Odluke Vlade RH, a redoviti su učenici srednjih škola na području Grada Karlovca i imaju prebivalište na području grada Karlovca te koriste javni prijevoz, mogu ostvariti pravo na mjesečnu kartu koju financira Grad Karlovac. Navedeno pravo koristi se donošenjem potvrde o redovnom školovanju i srednje škole koju učenik pohađa na blagajnu prijevoznika.

Sredstva će se isplaćivati autoprijevoznicima temeljem potpisanog ugovora i izdanog računa od strane autoprijevoznika.

1. **SUFINANCIRANJE STUDENTSKE PREHRANE**

Kako bi se studentima koji studiraju na Veleučilištu Karlovac osigurali kvalitetni uvjeti života, Grad Karlovac je osigurao sufinanciranje prehrane studenata, a sve s ciljem podizanja studentskog standarda te uspostave stabilnog sustava potpore kako bi se povećala završnost, ustrajnost i uspješnost studenata koji studiraju na Veleučilištu u Karlovcu. Pravo na subvencioniranu prehranu, trajanje i uvjete ostvarivanja subvencionirane prehrane kao i ugovor s određenim restoranom definira i određuje Studentski centar Karlovac Sredstva će se doznačiti prema zahtjevu Studentskog centra Karlovac putem potpisanog ugovora između Grada Karlovca i Studentskog centra Karlovac.

1. **POMOĆI PRORAČUNSKIM KORISNICIMA U ŠKOLSTVU**

Srednje škole na području grada Karlovca kojima je osnivač Karlovačka županija, provode različite programe i aktivnosti i izvan redovnog školskog programa. Na taj način učenici zadovoljavaju svoje stvaralačke i kreativne potrebe, a posebice stječu kulturu slobodnog vremena. One omogućuju stvaralačko djelovanje učenika i nastavnika te značajno doprinose sveukupnom ostvarivanju odgojno-obrazovnih zadataka. Grad financira, stimulira i potiče angažman učenika u nastavnim i izvannastavnim aktivnostima srednjoškolskog obrazovanja.

Sredstva će se isplatiti prema zahtjeva škola i korisnika u školstvu, a putem Rješenja gradonačelnika.

1. **PROVEDBA GRADSKOG PROGRAMA ZA MLADE**

Ovom aktivnosti Programa nastoji se doprinijeti ostvarenju ciljeva i mjera koje su proizišle iz prethodnih Gradskih programa za mlade grada Karlovca (u daljnjem tekstu GPM), dok se izradom i usvajanjem GPM za naredno razdoblje od 2025-2028. godine želi nastavi oblikovati lokalna politika usmjerena na poboljšanje uvjeta i kvalitete života mladih u gradu Karlovcu. S ciljem djelovanja u različitim područjima života mladih, želi se mlade motivirati na aktivno sudjelovanje u životu zajednice te ojačati njihov položaj kako bi ih se potaknulo na sudjelovanje u procesima donošenja odluka te doprinijelo nastavku strukturiranog dijaloga između mladih i donositelja odluka, ali i osigurala podrška dionicima koji rade s mladima i za mlade. Kroz aktivnost se sukladno Zakonu o savjetima mladih (41/14, 83/23) potiče, koordinira rad i djelovanje Savjeta mladih Grada Karlovca kao savjetodavnog tijela Gradskog vijeća Grada Karlovca koji je spona između donosioca odluka i mladih u gradu Karlovcu. Nadalje, mlade se želi potaknuti na aktivno sudjelovanje u kulturnom životu zajednice kroz pogodnosti koje pruža Karlovačka kulturna iskaznica, te se nastavlja praksa organizacije tradicionalne manifestacije Maturijade za maturante srednjih škola s područja grada Karlovca. Provedbom Javnog poziva za mobilnosti i inicijative želi se potaknuti mlade na provođenje inicijativa s ciljem rješavanja problema koje su prepoznali u društvu te na sudjelovanje u Erasmus + programima mobilnosti u svrhu učenja i stjecanja novih znanja i kompetencija. Javnim pozivom za podršku organizacijama civilnog društva želi se kroz dva programska područja nastaviti osiguravati prostor i sadržaj za mlade, a kroz koji će se doprinositi i ostvarenju ciljeva GPM-a za naredno razdoblje. Na taj način se ujedno potiče i sufinancira rad udruga mladih i za mlade s naglaskom na razvoj organizacijskih kapaciteta udruga koje kao partneri vode Centar za mlade u Grabriku te provode aktivnosti informiranja mladih i imaju bitnu ulogu u provedbi GPM-a, te će provoditi programe koji su se u prethodnom razdoblju odvijali u prostoru Male scene i Urbanog parka Hrvatskog doma s ciljem poticanja i razvoja kulture mladih i za mlade.

Sredstva će se isplaćivati temeljem sklopljenih ugovora, zahtjeva korisnika i putem Naredbi za isplatu sredstava, narudžbenica te računa.

1. **SUFINANCIRANJE PRIJEVOZA STUDENATA**

Grad Karlovac osigurao je sredstva za sufinanciranje prijevoza redovnih studenata na linijama javnog prijevoza (željeznica) u okviru realizacije projekta povoljnijeg prijevoza redovitih studenata. Cilj ove mjere je podignuti kvalitetu životnog standarda studenata, povećanje mobilnosti studenata i poticanje korištenja željezničkog prijevoza. Pravo na ovu mjeru imat će redoviti studenti na području Republike Hrvatske koji imaju prebivalište na području grada Karlovca.

Grad Karlovac i Hrvatske željeznice potpisat će ugovor o sufinanciranju troškova javnog prijevoza vlakom redovitih studenata kojim će regulirati međusobne obveze. Sredstva će se isplaćivati na temelju ugovora i izdanog računa.

1. **GRAD-PRIJATELJ DJECE**

Grad Karlovac od 2000. godine sudjeluje u programu pod nazivom „Gradovi i općine – prijatelji djece u Hrvatskoj“ koji se provodi pod vodstvom Saveza društava „Naša djeca“ Hrvatske i Hrvatskog društva za preventivnu i socijalnu pedijatriju, a u suradnji s 158 gradova i općina, kao i partnerima iz Ureda UNICEF-a, Udruge gradova, Hrvatske zajednice županija, gradovima Velikom Goricom i Zagrebom. Osnovni cilj ove aktivnosti je motivirati odrasle u gradovima i općinama Hrvatske da potpunije ostvaruju prava i potrebe djece priznate u Konvenciji UN-a o pravima djeteta. Od 2000. godine pa sve do danas proveden je niz programa i akcija iz područja kulture, ekologije, sporta, obrazovanja, sigurnosti djece, zdravlja djece, slobodnog vremena i rekreacije s ciljem poboljšanja uvjeta života djece u našem gradu kao i poticanje bržeg i kvalitetnijeg ostvarivanja prava i potreba djece.

Većinu akcija kao i rad Dječjeg gradskog vijeća koordinira i vodi Društvo naša djeca Karlovac čiji je cilj zalaganje za bolji položaj djece u društvu i zaštitu dječjih prava u skladu s Konvencijom te provodi projekte usmjerene djeci, njihovim pravima i potrebama i daju mogućnost razvijanja njihovih potencijala. Grad Karlovac kroz suradnju s Društvom naša djeca Karlovac promiče i provodi akcije i aktivnosti namijenjene dobrobiti djece putem osmišljenih i organiziranih akcija i aktivnosti s djecom i za djecu u slobodno vrijeme uz promicanje volonterskog rada s djecom i za djecu.

Sredstva će se isplaćivati na temelju narudžbenica i računa.

**PRIJELAZNE I ZAVRŠNE ODREDBE**

**VI.**

Sredstva za provođenja ovog Programa planirana su u Proračunu Grada Karlovca za 2025. godinu. Predviđena struktura i ukupni iznos potrebnih sredstava za izvršenje Programa za 2025. godinu, sastavni su dio Programa. Razlika između iznosa sredstava utvrđenih Proračunom Grada Karlovca za 2025. godinu za izvršenje Programa po pojedinim proračunskim pozicijama i iznosa potrebnih sredstava za izvršenje Programa u 2025. godini, osigurat će se Izmjenama i dopunama Proračuna Grada Karlovca za 2025. godinu.

**VII.**

Zadužuju se gore navedeni korisnici za namjensko trošenje doznačenih sredstava.

Upravni odjel za društvene djelatnosti obvezuje se Gradskom vijeću Grada Karlovca podnijeti izvješće o provedbi ovog Programa za proteklu godinu, najkasnije do 31. svibnja tekuće godine.

**VII.**

Ovaj Program objavit će se u Glasniku Grada Karlovca, a stupa na snagu 1. siječnja 2025. godine.

PREDSJEDNIK

GRADSKOG VIJEĆA GRADA KARLOVCA

Marin Svetić, dipl.ing.šum.

DOSTAVITI:

1. Upravni odjel za poslove gradonačelnika, ovdje
2. Upravni odjel za društvene djelatnosti, ovdje
3. Upravni odjel za proračun i financije, ovdje
4. Predsjednik Gradskog vijeća, ovdje
5. Glasnik Grada Karlovca,
6. Dokumentacija,
7. Zapisnik,
8. Pismohrana

**OBRAZLOŽENJE**

**PROGRAMA ZA DJECU U MLADE ZA 2025. GODINU**

Program za djecu i mlade za 2025. godinu (u daljnjem tekstu Program) je poticajni program kojim Grad Karlovac nastoji poboljšati položaj mladih od 15 do 30 godina te djece do 14 godina starosti s područja grada Karlovca. Ovim se Programom planiraju podržati i sufinancirati različite mjere i aktivnosti kao što su stipendiranje, potpora Zakladi Nikola Tesla, prijevoz učenika srednjih škola i studenata, studentska prehrana, potpore za novorođenu djecu, aktivnosti „Grad prijatelj djece“ te ostale osmišljene i organizirane aktivnosti za djecu i mlade. Uz to, kroz aktivnost Provedba gradskog programa za mlade, čiji su najbitniji dionici Savjet mladih Grada Karlovca, udruge mladih i za mlade i same mlade osobe s područja grada, u 2025. godini planira se završiti izrada te provoditi ciljeve i mjere definirane Gradski program za mlade grada Karlovca za naredno razdoblje od 2025. do 2028. godine kojim će se nastojati nastaviti kontinuirani dijalog i rad usmjeren na poboljšanje uvjeta života mladih u Karlovcu, ojačavanje suradnje različitih dionika u radu s mladima, kao i poticanje aktivnog sudjelovanja mladih kako u životu zajednice tako i u samim procesima donošenja odluka. Za provedbu ovog Programa u Proračunu Grada Karlovca za 2025. godinu osigurana su sredstva u iznosu od 461.952,00 eura.

Predlaže se Gradskom vijeću Grada Karlovca da prihvati Program za djecu i mlade za 2025. godinu.

Sastavile:

Viša savjetnica za školstvo i predškolski odgoj

Gabrijela Crnjac

i

Viša stručna suradnica za mlade,

sport i tehničku

Ivana Matan

Pročelnica

Odjela za društvene djelatnosti:

. Draženka Sila-Ljubenko, prof.