|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE PRIJEDLOG

KLASA:

URBROJ:

Karlovac,

Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 - ispravak, 123/17, 98/19 i 144/20), članka 36. Zakona o poljoprivredi („Narodne novine“ br. 118/18, 42/20, 127/20, 52/21 i 152/22) i članaka 34. i 97. Statuta Grada Karlovca ( "Glasnik Grada Karlovca" br. 9/21 – potpuni tekst i 10/22) Gradsko vijeće Grada Karlovca na -. sjednici održanoj dana -. prosinca 2024.god. donijelo je

**PROGRAM POLJOPRIVREDE I RURALNOG RAZVOJA**

**NA PODRUČJU GRADA KARLOVCA ZA 2025.GOD.**

1. **OPĆE ODREDBE**

Članak 1.

Ovim Programom poljoprivrede i ruralnog razvoja na području Grada Karlovca za 2025. (u daljnjem tekstu: Program) uređuje se ciljevi Programa, korisnici, aktivnosti i mjere, planirani iznosi, izvor sredstava, postupak dodjele sredstava i kontrola namjenskog utroška dodijeljenih sredstava.

**Opći ciljevi** ovog Programa su provedbom mjera i aktivnosti poticati očuvanje i razvoj poljoprivrede i ruralnog prostora Grada Karlovca, zaštita i redukcija divljači na prostorima na kojima je zabranjeno ustanovljavanje lovišta i upravljanje poljoprivrednim zemljištem. Posebni ciljevi Programa su modernizacija proizvodnje i stvaranje povoljnijih uvjeta za bavljenje poljoprivredom, razvoj ruralnog prostora povećanjem ekonomske učinkovitosti i unapređenjem konkurentnosti poljoprivredne proizvodnje, diversifikacija djelatnosti i stvaranje dodane vrijednosti poljoprivrednih proizvoda, edukacija i povećanje broja zaposlenih kroz razvoj seoskog turizma, sa svrhom zadržavanja stanovništva na ruralnom području, kako bi se očuvale njegove vrijednosti i iskoristile prednosti.

1. **KORISNICI PROGRAMA**

Članak 2.

Korisnici mjera ovog Programa mogu biti poljoprivredna gospodarstva upisana u Upisnik poljoprivrednika ili Upisnik obiteljskih poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, gospodarski objekti, trajni nasadi i sl.) na području Grada Karlovca, LAG-ovi, kao i institucije i pravne osobe koje provode određene mjere iz Programa.

Poljoprivredno gospodarstvo je pravna ili fizička osoba, a djeluje kao obiteljsko poljoprivredno gospodarstvo, obrt, trgovačko društvo ili zadruga. Potpore mogu ostvariti pravne osobe (zadruge, mikro poduzeća) koje imaju maksimalno 10 zaposlenih.

Prihvatljivi korisnici su oni koji ispunjavaju i sljedeće uvjete:

* imaju podmirene sve dospjele novčane obveze prema Gradu Karlovcu i tvrtkama u vlasništvu Grada,
* imaju podmirene sve dospjele novčane obveze o kojima evidenciju vodi Porezna uprava,
* koji su namjenski utrošili već dodijeljene potpore Grada Karlovca ukoliko su ih ostvarili u ranijim razdobljima.

1. **NOSITELJ PROGRAMA**

Članak 3.

Nositelj provedbe ovog Programa je Grad Karlovac, Upravni odjel za gospodarstvo, razvoj grada i fondove EU. U provedbi određenih aktivnosti i mjera iz Programa sudjeluju i drugi subjekti koje su Programom utvrđeni kao izvršitelji provedbe pojedinih mjera.

1. **AKTIVNOSTI I MJERE**

Članak 4.

Provedba Programa planirana je krozaktivnosti kako slijedi:

|  |  |  |
| --- | --- | --- |
| **R.br.** | **NAZIV AKTIVNOSTI** | **PLANIRANI IZNOS (EUR)** |
| 1. | Subvencije i potpore za poljoprivredu i ruralni razvoj | 155.000,00 |
| 2. | Suradnja sa institucijama i udrugama | 26.940,00 |
| 3. | Upravljanje poljoprivrednim zemljištem | 19.000,00 |
|  | **UKUPNO** | **200.940,00** |

**AKTIVNOST 01 SUBVENCIJE I POTPORE ZA POLJOPRIVREDU I RURALNI RAZVOJ**

Članak 5.

**Potpore male vrijednosti** sukladno **Uredbi Komisije (EU) br. 1408/2013** od 18. prosinca 2013. o primjeni članaka 107. i 108. Ugovora o funkcioniranju Europske unije na potpore *de minimis* u poljoprivrednom sektoru i **Uredbe Komisije (EU) 2019/316** od 21. veljače 2019. o izmjeni Uredbe Komisije (EU) br. 1408/2013 o primjeni članka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (u daljnjem tekstu: Uredba Komisije (EU) br. 1408/2013 i 2019/316) dodjeljuju se **poljoprivrednim gospodarstvima za primarnu poljoprivrednu proizvodnju.**

Potpore male vrijednosti sukladno Uredbi Komisije (EU) br. 1408/2013 i 2019/316 dodjeljuju se za mjere:

Mjera 1. Nabava mehanizacije, strojeva i opreme

Mjera 2. Biljna proizvodnja

Mjera 3. Stočarska proizvodnja

Mjera 4. Pčelarstvo

Mjera 5. Poljoprivredni radovi na gospodarstvu

Mjera 6. Analize (tla, poljopr. proizvoda, stočne hrane)

Mjera 7. Osiguranje poljoprivredne proizvodnje

Mjera 8. Certificiranje proizvodnje i konzultantske usluge

Mjera 9. Ublažavanje štete od prirodne nepogode

Opis aktivnosti: uvjete i kriterije za dodjelu potpora male vrijednosti sukladno Uredbi Komisije (EU) br. 1408/2013 i 2019/316 propisao je Gradonačelnik provedbenim aktom na koji je Ministarstvo poljoprivrede dalo mišljenje o usklađenosti potpora male vrijednosti sa uvjetima iz Uredbe Komisije (EU) br. 1408/2013 i 2019/316.

Planirana sredstva: 140.000,00 EUR

Planirana sredstva po mjerama:

Mjera 1. : 78.000,00 EUR

Mjere 2.-8. : 57.000,00 EUR

Mjera 9. : 5.000,00 EUR

Provedba: kontinuirano, po zahtjevu korisnika, do utroška sredstava.

Nositelj: Grad Karlovac.

Članak 6.

**Potpore male vrijednosti** za ruralni razvoj dodjeljuju se sukladno pravilima EU o pružanju državne potpore propisane **Uredbi Komisije (EU) 2023/2831.** U sektoru poljoprivrede **potpore se dodjeljuju poduzetnicima koji se bave preradom i stavljanjem u promet poljoprivrednih proizvoda, te dopunskim djelatnostima na poljoprivrednom gospodarstvu.**

Potpore male vrijednosti u sektoru poljoprivrede dodjeljuju se poduzetnicima za mjere:

Mjera 1. Diversifikacija djelatnosti na poljoprivrednom gospodarstvu

Mjera 2. Trženje poljoprivrednih proizvoda

Mjera 3. Analize (prerađenih poljopr. proizvoda)

Mjera 4. Promidžbene aktivnosti

Mjera 5. Certificiranje proizvodnje i konzultantske usluge

Mjera 6. Digitalizacija proizvodnje i prodaje poljoprivrednih proizvoda

Opis aktivnosti: uvjete i kriterije za dodjelu potpora male vrijednosti sukladno Uredbi Komisije (EU) 2023/2831 propisao je Gradonačelnik provedbenim aktom.

Planirana sredstva: 15.000,00 EUR

Provedba: kontinuirano, po zahtjevu korisnika, do utroška sredstava.

Nositelj: Grad Karlovac.

**AKTIVNOST 02 SURADNJA SA INSTITUCIJAMA I UDRUGAMA**

Članak 7.

Sredstva u ukupnom iznosu od 26.940,00 EUR koriste se za realizaciju aktivnosti po mjerama kako slijedi:

***Mjera 1. Rashodi za usluge – zaštita divljači***

Opis aktivnosti: sredstva se koriste za financiranje troškova stručne službe za provedbu Programa zaštite divljači Grada Karlovca izvan lovišta.

Planirana sredstva: 5.000,00 EUR

Provedba: prema ugovoru i računu za izvršenu uslugu

Nositelj: Grad Karlovac, Stručna služba.

***Mjera 2. Tekuće donacije – provođenje Programa zaštite divljači***

Opis aktivnosti: sredstva se koriste za financiranje troškova provedbe terenskih intervencija lova i izlučivanja divljači izvan lovišta.

Planirana sredstva: 9.000,00 EUR

Provedba: prema ugovoru i naredbi za isplatu za izvršenu uslugu po zahtjevu Provoditelja Programa

Nositelj: Grad Karlovac, Provoditelji Programa.

***Mjera 3. Rashodi za usluge***

Opis aktivnosti: sredstva se koristite za učešće u projektima koje provode institucije, ustanove, poljoprivredna gospodarstva, za projekte koji pridonose razvoju i unapređenju poljoprivredne proizvodnje i ruralnog prostora (npr. provođenje aktivnosti vezanih uz organizaciju manifestacija, predavanja i/ili seminara iz oblasti poljoprivrede i ruralnog razvoja, troškove unapređenja i iznalaženja novih načina prodaje poljoprivrednih proizvoda lokalnih proizvođača i sl.).

Planirana sredstva: 1.500,00 EUR

Provedba: narudžbenice/ugovori i računi za izvršene usluge vezane na provođenje aktivnosti

Nositelj: Grad Karlovac i provoditelji programa.

***Mjera 4. Rashodi za materijal i energiju***

Opis aktivnosti: sredstva se koriste za troškove nabave materijala i sitnog inventara za potrebe provedbe Programa zaštite divljači Grada Karlovca izvan lovišta.

Planirana sredstva: 1.500,00 EUR

Provedba: prema narudžbenici i računu

Nositelj: Grad Karlovac.

***Mjera 5. Održavanje meteorološke stanice***

Opis aktivnosti: financiranje usluge redovnog godišnjeg servisa i održavanja meteorološke stanice, trošak godišnje naknade i najma GPS kartice.

Planirana sredstva: 700,00 EUR

Provedba: narudžbenica i račun za izvršenu uslugu

Nositelj: Grad Karlovac i izvršitelj usluge.

***Mjera 6. Članarina za LAG-ove***

Opis aktivnosti: Grad Karlovac član je LAG-a Vallis Colapis i FLAG-a Četiri rijeke, a sredstva se koriste za financiranje članarine.

Planirana sredstva: 9.240,00 EUR

Provedba: kontinuirano, naredba za isplatu po zahtjevu LAG-a i FLAG-a.

Nositelj: Grad Karlovac, LAG Vallis Colapis i FLAG Četiri rijeke.

**AKTIVNOST 03 UPRAVLJANJE POLJOPRIVREDNIM ZEMLJIŠTEM**

Članak 8.

Sredstva u ukupnom iznosu 19.000,00 EUR koriste se za realizaciju aktivnosti po mjerama:

***Mjera 1. Ostale usluge – čišćenje poljoprivrednih površina***

Opis aktivnosti: sredstva se koriste za financiranje aktivnosti vezanih uz uslugu čišćenja poljoprivrednog zemljišta u vlasništvu Grada Karlovca i Republike Hrvatske temeljem naloga nadležnih službi (poljoprivredna inspekcija, komunalno i poljoprivredno redarstvo).

Planirana sredstva: 7.000,00 EUR

Provedba: narudžbenica i račun za izvršenu uslugu

Nositelj: Grad Karlovac i izvršitelj usluge.

***Mjera 2. Rashodi za usluge – raspolaganje poljoprivrednim zemljištem***

Opis aktivnosti: sredstva se koriste za financiranje aktivnosti vezanih uz raspolaganje poljoprivrednim zemljištem u vlasništvu Republike Hrvatske temeljem Programa raspolaganja poljoprivrednim zemljištem na području Grada Karlovca (raspisivanje natječaja, uvođenje u posjed, postupci za utvrđivanje i uknjižbu prava vlasništva države i sl.), te za financiranje aktivnosti u postupku komasacije poljoprivrednog zemljišta (provjera statusa zemljišta, edukativna radionica s poljoprivrednicima i sl.).

Planirana sredstva: 5.000,00 EUR

Provedba: narudžbenica i račun za izvršenu uslugu

Nositelj: Grad Karlovac i izvršitelj usluge.

***Mjera 3. Usluge tekućeg i investicijskog održavanja – Gradski vrtovi***

Opis aktivnosti: sredstva se koriste za financiranje usluga i radova vezanih na tekuće i investicijsko održavanje opreme i uređaja na prostoru gradskih vrtova na Gazi (održavanje pumpi za vodu, kućica za spremanje alata, odvoz biološkog otpada, najam kemijskog WC-a za korisnike vrtova i sl.).

Planirana sredstva: 7.000,00 EUR

Provedba: narudžbenice i računi za izvršene radove i usluge

Nositelj: Grad Karlovac i izvršitelji radova i usluga.

1. **IZVOR SREDSTAVA**

Članak 9 .

Izvor financiranja za aktivnosti i mjere ovog Programa je Proračun Grada Karlovca za 2025.god. u iznosu 200.940,00 EUR

|  |  |  |
| --- | --- | --- |
| **Red.**  **br.** | **IZVOR PRIHODA** | **PLANIRANI IZNOS (EUR)** |
| 1. | Opći prihodi i primici | 190.940,00 |
| 2. | Prihodi od prodaje zemljišta u državnom vlasništvu | 2.000,00 |
| 3. | Prihodi za posebne namjene - ostalo | 8.000,00 |
|  | **UKUPNO** | **200.940,00** |

1. **POSTUPAK DODJELE SREDSTAVA**

Članak 10.

Potpore male vrijednosti dodjeljuju se temeljem Javnog poziva za podnošenje zahtjeva za dodjelu potpora male vrijednosti poljoprivrednim gospodarstvima (u daljnjem tekstu: Javni poziv) i odredbi propisanih ovim Programom, a sukladno kriterijima koje je propisao Gradonačelnik provedbenim aktom.

Javni poziv raspisuje i provodi Upravni odjel za gospodarstvo, razvoj grada i fondove EU Grada Karlovca (u daljnjem tekstu: Upravni odjel).

Tekst Javnog poziva sadrži prihvatljive korisnike, mjere i kriterije za dodjelu potpora, popis dokumenata koji se dostavljaju uz zahtjev, rokove i način podnošenja zahtjeva, način kontrole namjenskog utroška dobivenih sredstava i podatke o informacijama.

Javni poziv objavljuje se na službenoj web stranici Grada Karlovca ([www.karlovac.hr](http://www.karlovac.hr)), te minimalno kao obavijest u Karlovačkom tjedniku.

Članak 11.

Pravo na potpore male vrijednosti poljoprivredna gospodarstva ostvaruju temeljem vlastitog zahtjeva.

Zahtjevi se sve oblike potpora male vrijednostiiz članaka 5. i 6. sa propisanom dokumentacijom podnose se najkasnije **do 30. studenog** ili do utroškasredstava predviđenih u Proračunu Grada Karlovca za tekuću godinu.

Obrasci Zahtjeva za potpore male vrijednosti za **primarnu poljoprivrednu proizvodnju** sukladno Uredbi Komisije (EU) br. 1408/2013 i 2019/316 nalaze se na web stranici Grada Karlovca, [www.karlovac.hr](http://www.karlovac.hr) ili se mogu dobiti u Upravnom odjelu.

Zahtjevi za potpore male vrijednosti za **mjere ruralnog razvoja** sukladno Uredbi Komisije (EU) 2023/2831 podnose se isključivo putem on-line prijave na linku **https://potpore-poduzetnici.karlovac.hr/ (Google Chrome).**

Članak 12.

Potpore male vrijednosti iz članaka 5. i 6. isplaćuju se na račun korisnika na osnovu podnesenog zahtjeva, a temeljem rješenja Gradonačelnika o dodjeli potpore male vrijednosti, nakon što se iz dostavljene dokumentacije utvrdi da su zadovoljeni propisani kriteriji.

Sredstva za provođenje aktivnosti i mjera koje se odnose na pružanje određenih radova/usluga i nabavu opreme na osnovu narudžbenica/ugovora, isplaćuju se temeljem ispostavljenog e-računa za izvršene radove, uslugu i/ili nabavljenu opremu.

1. **KONTROLA I POVRAT SREDSTAVA**

Članak 13 .

Korisnik potpore male vrijednosti dužan je omogućiti davatelju potpore kontrolu namjenskog utroška dobivenih sredstava. Stručnu i administrativnu kontrolu dodjele potpora provodi Upravni odjel.

Ukoliko je korisnik potpore priložio neistinitu dokumentaciju ili prijavljeno stanje ne odgovara stvarnom stanju, korisnik dobivena sredstva mora vratiti u Proračun Grada Karlovca, te će biti isključen iz svih potpora Grada Karlovca u narednih pet (5) godina.

1. **ZAVRŠNE ODREDBE**

Članak 14.

Zadužuje se Upravi odjel za provedbu ovog Programa.

Članak 15.

Upravni odjel vodi evidenciju potpora male vrijednosti po korisnicima.

Članak 16.

O realizaciji Programa Upravni odjel podnosi izvješće Gradskom vijeću najkasnije do 31. ožujka za prethodnu godinu.

Članak 17.

Ovaj Program objavit će se u Glasniku Grada Karlovca, a stupa na snagu 1. siječnja 2025. godine.

PREDSJEDNIK GRADSKOG VIJEĆA

GRADA KARLOVCA

Marin Svetić, dipl.ing.šumarstva

Dostaviti:

1. Upravni odjel za poslove gradonačelnika, ovdje
2. Upravni odjel za proračun i financije, ovdje (3x)
3. Upravni odjel za gospodarstvo, razvoj grada i fondove EU, ovdje
4. Predsjednik Gradskog vijeća, ovdje
5. Dokumentacija
6. GGK
7. Zapisnik
8. Pismohrana

**OBRAZLOŽENJE**

Temeljem članka 36. Zakona o poljoprivredi (Narodne novine br. 118/18, 42/20, 127/20, 52/21 i 152/22) potrebno je donijeti Program poljoprivrede i ruralnog razvoja na području Grada Karlovca (u daljnjem tekstu: Program), u skladu sa financijskim sredstvima osiguranim u Proračunu Grada Karlovca za 2025.god. Za realizaciju aktivnosti i mjera predviđenih Programom planirana su sredstva u ukupnom iznosu **200.940,00 EUR.**

Korisnici sredstava sukladno Programu mogu biti poljoprivredna gospodarstva upisana u Upisnik poljoprivrednika ili Upisnik obiteljskih poljoprivrednih gospodarstava (OPG-i, obrti, zadruge, mikro trgovačka društva), sa sjedištem i poljoprivrednom proizvodnjom na području Grada Karlovca, poduzetnici, LAG-ovi, institucije i pravne osobe koje provode mjere i aktivnosti iz navedenog Programa na području Grada Karlovca.

Za realizaciju potpora male vrijednosti poljoprivrednim gospodarstvima za primarnu poljoprivrednu proizvodnju koje se isplaćuju po zahtjevu korisnika osigurano je 140.000,00 EUR-a.

Za potpore male vrijednosti poljoprivrednim gospodarstvima za diversifikaciju djelatnosti na ruralnom području osigurano je 15.000,00 EUR-a.

Za suradnju sa institucijama i udrugama planirano je 26.940,00 EUR-a, od čega najviše za provođenje Programa zaštite divljači u iznosu 15.500,00 EUR-a (za uslugu stručne službe, za terenske intervencije lova i izlučivanja divljači izvan lovišta i za nabavu potrošnog materijala), te za godišnje članarine u LAG-u i FLAG-u u iznosu 9.240,00 EUR.

Za čišćenje zapuštenog poljoprivrednog zemljišta u vlasništvu Republike Hrvatske i Grada Karlovca osigurano je 7.000,00 EUR-a, za aktivnosti vezane uz provođenje Programa raspolaganja poljoprivrednim zemljištem u vlasništvu Republike Hrvatske 5.000,00 EUR i 7.000,00 EUR-a za održavanje gradskih vrtova na Gazi.

Upravni odjel za gospodarstvo, razvoj grada i fondove EU vodi evidenciju korisnika sredstava, te podnosi izvješće o realizaciji Programa Gradskom vijeću najkasnije do 31. ožujka za prethodnu godinu.

Predlaže se Gradskom vijeću da donese Program poljoprivrede i ruralnog razvoja na području Grada Karlovca za 2025. god. kako je predloženo u materijalima.

SLUŽBENICA OVLAŠTENA ZA PRIVREMENO OBAVLJANJE POSLOVA PROČELNICE

Daniela Peris,mag.oec.